عراق-داکی صدر حرکاتی‌نین لیدئری مقتدی الصدر پارلامئنتین بوراخیلماسینی و ائرکن سئچکی‌لرین کئچیریلمه‌سینی طلب ائدیب.
مقتدی الصدر تلویزیوندا ائتدیگی چیخیشیندا پایتاخت باغداد-دا حکومت بینا‌لاری‌نین یئرلشدیگی یاشیل زونا‌داکی طرفدارلارینی طلب‌لری یئرینه یئتیری‌لنه قدر اوتوراق آکسیا‌لاری داوام ائتدیرمه‌یه چاغیریب.
شیعه دینی و سیاسی لیدئر صدر پارلامئنتین بوراخیلماسینی و ائرکن سئچکی‌لرین کئچیریلمه‌سینی طلب ائده‌رک، دیالوق و راضی‌لیق اوچون قاپی‌لاری ایرانین دستکله‌دیگی شیعه سیاسی رقیب‌لری‌نین اوزونه باغلاییب.
سابیق باش ناظیرلردن نوری المالیکی‌نین ده اونو اؤلدورمک ایسته‌دیگینی ادعا ائدن صدر "اگر یولسوزلوق لارا سون قویماق ایستییرسینیزسه، منیم وارلغیمدان ایستیفاده ائدین. ای عراق خالقی، اگر دییشیک‌لیک ایستییرسینیزسه، من سیزی گؤزله‌یه‌جم" دئییب.
قئید ائدک کی، اوکتبردا عراق-دا کئچیریلن سئچکی‌لرده غالیب گلن مقتدا الصدر ایران‌پرست پارتیا‌لارلا حکومت قورماق‌دان ایمتینا ائدیب و داها سونرا سیاست‌دن چکیلدیگینی بیان ائدیب.  صدردن سونرا حکومتی قورماق وظیفه‌سی اونون رقیبی کووردیناسیون چرچیوه‌سینه تاپشیریلیب.
کووردیناسیون چرچیوه‌سی جولایین 25-ده کئچمیش امک و سوسیال مسئله‌لر ناظیری محمد شیا سودانینی باش ناظیرلیگه نامیزد کیمی سئچدیگینی اعلان ائدیب.
صدر طرفدارلاری ایرانا یاخین شیعه سیاسی چتیر تشکیلاتی کووردیناسیون چرچیوه‌سی‌نین باش ناظر نامیزدی سودانییه اعتراض ائتمک اوچون شنبه گونو یاشیل زونایا داخیل اولا‌راق پارلامئنت بیناسینا هوجوم ائده‌رک اورادا اوتوراق آکسیایا باشلاییب‌لار.
